section_heading: Somitogeneza
paragraph_text: Somitogeneza je proces u kojem nastaju primitivni segmenti, somiti, koji se diferenciraju u skeletne mišiće, kralješke i dermis kod svih kralježnjaka. Somitogeneza započinje nastankom somitomera u paraksijalnom mezodermu. Iz somitomera nastaju parovi somita identičnih po izgledu, ali koji tvore različite strukture ovisno o anteroposteriornoj osi (npr. prsni kralješci imaju rebra, dok ih slabinski kralješci nemaju). Somiti imaju jedinstvene položaje duž osi, a pretpostavlja se da na to djeluju homeotički geni.